title: Komisjoni rakendusmäärus (EL) 2019/1098, 26. juuni 2019, millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas

text:
                  28.6.2019

                  ET

                  Euroopa Liidu Teataja

                  L 175/11

         KOMISJONI RAKENDUSMÄÄRUS (EL) 2019/1098,
         26. juuni 2019,
         millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 183 punkti b,
         võttes arvesse Euroopa Parlamendi ja nõukogu 16. aprilli 2014. aasta määrust (EL) nr 510/2014, millega nähakse ette põllumajandustoodete töötlemisel saadud teatavate toodetega kauplemise kord ning tunnistatakse kehtetuks nõukogu määrused (EÜ) nr 1216/2009 ja (EÜ) nr 614/2009, (2) eriti selle artikli 5 lõike 6 punkti a,
         ning arvestades järgmist:

                     (1)

                     Komisjoni määruses (EÜ) nr 1484/95 (3) on sätestatud täiendava imporditollimaksu süsteemi rakendamise üksikasjalikud eeskirjad ning on kinnitatud kodulinnuliha- ja munasektori ning ovoalbumiini tüüpilised hinnad.

                     (2)

                     Kodulinnuliha- ja munasektori ning ovoalbumiini tüüpiliste hindade kindlaksmääramise aluseks oleva teabe korrapärase kontrollimise tulemusel tuleks muuta teatavate toodete tüüpilisi impordihindu, võttes arvesse päritolule vastavaid hinnaerinevusi.

                     (3)

                     Määrust (EÜ) nr 1484/95 tuleks seega vastavalt muuta.

                     (4)

                     Selleks et kõnealust meedet saaks kohaldada võimalikult kiiresti pärast ajakohastatud andmete kättesaadavaks tegemist, peaks käesolev määrus jõustuma selle avaldamise päeval,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1484/95 I lisa asendatakse käesoleva määruse lisas esitatud tekstiga.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. juuni 2019

                  Komisjoni nimel

                  presidendi eest

                  põllumajanduse ja maaelu arengu peadirektoraadi

                  peadirektor

               Jerzy PLEWA

            (1)  ELT L 347, 20.12.2013, lk 671.

            (2)  ELT L 150, 20.5.2014, lk 1.

            (3)  Komisjoni 28. juuni 1995. aasta määrus (EÜ) nr 1484/95, millega sätestatakse täiendavate imporditollimaksude süsteemi üksikasjalikud rakenduseeskirjad ja määratakse kindlaks kodulinnuliha- ja munasektori ning ovoalbumiini kohta täiendavad imporditollimaksud ning tunnistatakse kehtetuks määrus nr 163/67/EMÜ (EÜT L 145, 29.6.1995, lk 47).

            LISA

                     „I LISA

                                 CN-kood

                                 Toote kirjeldus

                                 Tüüpiline hind
                                 (eurot/100 kg)

                                 Artiklis 3 osutatud tagatis
                                 (eurot/100 kg)

                                 Päritolu (1)

                                 0207 12 90

                                 Kana ja kuke (liigist Gallus domesticus) rümbad, nn 65 % kanarümbad, külmutatud

                                 126,8

                                 0

                                 AR

                                 0207 14 10

                                 Kana ja kuke (liigist Gallus domesticus) kondita tükid, külmutatud

                                 240,5

                                 18

                                 AR

                                 206,5

                                 28

                                 BR

                                 215,5

                                 25

                                 TH

                                 1602 32 11

                                 Kuumtöötlemata tooted kanast ja kukest (liigist Gallus domesticus)

                                 296,6

                                 0

                                 BR

               “

               (1)  Riikide nomenklatuur on sätestatud komisjoni 27. novembri 2012. aasta määruses (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7).


title: Komisjoni rakendusmäärus (EL) 2019/1099, 27. juuni 2019, millega muudetakse nõukogu rakendusmäärust (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes

text:
                  28.6.2019

                  ET

                  Euroopa Liidu Teataja

                  L 175/14

         KOMISJONI RAKENDUSMÄÄRUS (EL) 2019/1099,
         27. juuni 2019,
         millega muudetakse nõukogu rakendusmäärust (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (1),
         võttes arvesse nõukogu 13. mai 2013. aasta rakendusmäärust (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes, (2) eriti selle artiklit 3,
         ning arvestades järgmist:
         A.   EELNENUD MENETLUS

                     (1)

                     13. mail 2013 kehtestas nõukogu rakendusmäärusega (EL) nr 412/2013 lõpliku dumpinguvastase tollimaksu liitu imporditavate Hiina Rahvavabariigist (edaspidi „Hiina“) pärit keraamiliste laua- ja kööginõude („lauanõud“) suhtes.

                     (2)

                     Arvestades Hiina eksportivate tootjate suurt arvu, koostas komisjon valimi, mida uuriti vastavalt määruse (EL) 2016/1036 artiklile 17.

                     (3)

                     Nõukogu kehtestas valimisse kuulunud äriühingute poolt imporditavate lauanõude suhtes individuaalsed tollimaksumäärad vahemikus 13,1 % – 23,4 % ning muude koostööd tegevate ja valimisse mittekuuluvate äriühingute impordi suhtes kaalutud keskmise tollimaksumäära 17,9 %. Peale selle kehtestati 36,1 % suurune tollimaksumäär kõigi teiste Hiina äriühingute lauanõudeimpordi suhtes.

                     (4)

                     Määruse (EL) nr 412/2013 I lisas esitatud koostööd tegevate eksportivate tootjate loetelu muudeti komisjoni rakendusmäärusega (EL) nr 803/2014 (3) ja komisjoni rakendusmäärusega (EL) 2017/2207 (4).

                     (5)

                     Vastavalt rakendusmääruse (EL) nr 412/2013 artiklile 3 võib kõnealuse määruse artikli 1 lõiget 2 muuta ja määrata uuele eksportivale tootjale koostööd tegevate valimisse mittekuuluvate äriühingute suhtes kohaldatava tollimaksumäära, mis kõnealusel juhul on kaalutud keskmine tollimaksumäär 17,9 %, kui mis tahes uus Hiina lauanõude eksportiv tootja esitab komisjonile piisavad tõendid.

               B.   UUE EKSPORTIVA TOOTJA REŽIIMI TAOTLUSED

                     (6)

                     2018. aasta mais esitas äriühing Fujian Dehua Sanfeng Ceramics Co. Ltd (edaspidi „taotluse esitaja“) taotluse uue eksportiva tootja režiimi kohaldamiseks, väites, et ta vastab kõigile kolmele rakendusmääruse (EL) nr 412/2013 artiklis 3 sätestatud kriteeriumile.

                     (7)

                     Oma väite põhjendamiseks esitas taotluse esitaja komisjonile küsimustiku vastused. Pärast küsimustiku vastuste analüüsimist palus komisjon lisateavet ja tõendusmaterjali, mille taotleja ka esitas.

               C.   TAOTLUSE ANALÜÜS

                     (8)

                     Seoses rakendusmääruse (EL) nr 412/2013 artikli 3 punktis a sätestatud tingimusega, et taotleja ei eksportinud vaatlusalust toodet liitu uurimisperioodi jooksul, esitas taotleja ajavahemiku 2011–2017 kohta oma igakuised müügiaruanded. Aruanded näitasid, et äriühing hakkas vaatlusalust toodet turustama alles pärast uurimisperioodi, märtsis 2012. Seda tõendusmaterjali kinnitas rahvusvaheline müügiregister, mis näitas, et taotluse esitaja alustas vaatlusaluse toote eksportimist Ameerika Ühendriikidesse 2012. aasta märtsis ja liitu (Prantsusmaa) 2012. aasta juulis.

                     (9)

                     Arvete ja täiendavate müügidokumentide kontrollimisel ei leitud tõendeid selle kohta, et vaatlusalust toodet oleks liitu eksporditud enne kõnealuseid kuupäevi ja/või uurimisperioodi jooksul. Seetõttu järeldas komisjon kättesaadava teabe ja dokumentide põhjal, et taotluse esitaja vastab rakendusmääruse (EL) nr 412/2013 artikli 3 punktis a sätestatud kriteeriumile.

                     (10)

                     Seoses rakendusmääruse (EL) nr 412/2013 artikli 3 punktis b sätestatud tingimusega leidis komisjon, et kuni 2013. aastani oli taotluse esitajal osalus kahes teises äriühingus. Nende kahe seotud äriühingu asutamist ja majandustegevust käsitlevad dokumendid, sealhulgas nende kontod, müügi- ja osturaamatud, nõuti välja ja vaadati läbi. Nende kahe seotud äriühingu asutamist ja majandustegevust käsitlevad dokumendid, sealhulgas andmed vaatlusaluse toote müügi ja ostude kohta, nõuti välja ja vaadati läbi. Esitatud dokumentide põhjal ei tuvastatud täiendavaid kaubanduslikke ega tegevuslikke sidemeid dumpinguvastaste meetmetega hõlmatud Hiina eksportijate või tootjatega. Ühe seotud äriühingu suhtes hakati 2017. aastal hoopiski rakendama uue eksportiva tootja režiimi (5). Seega järeldas komisjon, et taotluse esitaja vastab rakendusmääruse (EL) nr 412/2013 artikli 3 punktis b sätestatud tingimusele.

                     (11)

                     Seoses rakendusmääruse (EL) nr 412/2013 artikli 3 punktis c sätestatud tingimusega tegi komisjon dokumentaalsetele tõenditele tuginedes kindlaks, et taotluse esitaja oli vaatlusalust toodet pärast uurimisperioodi tegelikult liitu eksportinud. Taotluse esitaja esitas Saksamaal asuva kliendiga allkirjastatud müügilepingud ja täiendavad müügidokumendid 2017. aasta oktoobris toimunud tehingu kohta. Seega järeldas komisjon, et taotluse esitaja vastab rakendusmääruse (EL) nr 412/2013 artikli 3 punktis c sätestatud tingimusele.

                     (12)

                     Liidu tootmisharu ei esitanud mingeid tõendeid ega teavet selle kohta, et taotluse esitaja ei vastaks mõnele kolmest kriteeriumist.

               D.   JÄRELDUS

                     (13)

                     Komisjon järeldas, et taotluse esitaja on täitnud kõik kolm kriteeriumi, et teda saaks käsitada uue eksportiva tootjana. Sellest tulenevalt otsustas komisjon, et taotluse esitajale tuleks ette näha uue eksportiva tootja režiim ning seepärast tuleks tema nimi lisada nende koostööd tegevate äriühingute loetellu, kes ei ole kantud rakendusmääruse (EL) nr 412/2013 I lisas esitatud valimisse.

               E.   AVALIKUSTAMINE

                     (14)

                     Taotluse esitajat ja liidu tootmisharu teavitati olulistest faktidest ja kaalutlustest, mille põhjal peeti asjakohaseks kehtestada valimisse kaasamata koostööd tegevate Hiina eksportivate tootjate suhtes kohaldatav dumpinguvastane tollimaksumäär äriühingule Fujian Dehua Sanfeng Ceramics Co. Ltd.

                     (15)

                     Huvitatud isikutele anti võimalus esitada märkusi. Ühtegi märkust ei esitatud.

                     (16)

                     Käesoleva määrusega ette nähtud meetmed on kooskõlas alusmääruse artikli 15 lõike 1 kohaselt asutatud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) nr 412/2013 I lisas esitatud valimisse kaasamata koostööd tegevate Hiina eksportivate tootjate loetellu lisatakse järgmine äriühing:

                        Äriühing

                        TARICi lisakood

                        Fujian Dehua Sanfeng Ceramics Co. Ltd

                        C485

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. juuni 2019

                  Komisjoni nimel

                  president

               Jean-Claude JUNCKER

            (1)  ELT L 176, 30.6.2016, lk 21.

            (2)  ELT L 131, 15.5.2013, lk 1.

            (3)  Komisjoni 24. juuli 2014. aasta rakendusmäärus (EL) nr 803/2014, millega muudetakse nõukogu rakendusmäärust (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes (ELT L 219, 25.7.2014, lk 33).

            (4)  Komisjoni 29. novembri 2017. aasta rakendusmäärus (EL) 2017/2207, millega muudetakse nõukogu rakendusmäärust (EL) nr 412/2013, millega kehtestatakse lõplik dumpinguvastane tollimaks ja nõutakse lõplikult sisse ajutine tollimaks, mis on kehtestatud Hiina Rahvavabariigist pärit keraamiliste laua- ja kööginõude impordi suhtes (ELT L 314, 30.11.2017, lk 31).

            (5)  ELT L 314, 30.11.2017, lk 31.


title: Komisjoni rakendusmäärus (EL) 2019/1100, 27. juuni 2019, milles käsitletakse toimeaine desmedifaami heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  28.6.2019

                  ET

                  Euroopa Liidu Teataja

                  L 175/17

         KOMISJONI RAKENDUSMÄÄRUS (EL) 2019/1100,
         27. juuni 2019,
         milles käsitletakse toimeaine desmedifaami heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1 ja artikli 78 lõiget 2,
         ning arvestades järgmist:

                     (1)

                     Komisjoni direktiiviga 2004/58/EÜ (2) kanti toimeaine desmedifaam nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine desmedifaami heakskiit, nagu on sätestatud rakendusmääruse (EL) nr 540/2011 lisa A osas, aegub 31. juulil 2020.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlus desmedifaami heakskiidu pikendamiseks.

                     (5)

                     Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 21. detsembril 2016 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks.

                     (8)

                     10. jaanuaril 2018 esitas toiduohutusamet komisjonile oma järelduse (6) selle kohta, kas desmedifaam võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele.

                     (9)

                     Toiduohutusamet tegi kindlaks konkreetsed probleemid. Eelkõige ei olnud võimalik välistada tarbijate ja/või kariloomade kokkupuudet jääkidega, mis sisaldavad vaba ja/või konjugeeritud aniliini (mis on klassifitseeritud 2. kategooria mutageeniks ja 2. kategooria kantserogeeniks), ning tarbijate kokkupuudet loomsetes toodetes sisalduvate 4-aminofenooli (mis on klassifitseeritud 2. kategooria mutageeniks) jääkidega. Lisaks jõudis toiduohutusamet järeldusele, et kui kasutusmuster koosneb vaid ühest töötlemiskorrast, on kõigi iseloomulike kasutusviiside korral kindlaks tehtud pikaajaline oht imetajatele, välja arvatud putuktoidulistele imetajatele. Kui kasutusmuster koosneb kahest või kolmest töötlemiskorrast, on suhkrupeedi/söödapeedi puhul iseloomulike kasutusviiside korral kindlaks tehtud pikaajaline oht lindudele.

                     (10)

                     Toiduohutusamet järeldas samuti, et tema käsutuses oleva teabe alusel ei saa lõpetada endokriinseid häireid põhjustavate omaduste hindamist.

                     (11)

                     Komisjon palus taotlejal esitada oma märkused toiduohutusameti järelduste kohta ning kooskõlas määruse (EL) nr 844/2012 artikli 14 lõike 1 kolmanda lõiguga esialgse pikendamisaruande kohta. Taotleja esitas oma märkused ja need on põhjalikult läbi vaadatud.

                     (12)

                     Vaatamata taotleja esitatud väidetele ei ole võimalik kõnealuse toimeainega seotud probleeme lahendatuks lugeda.

                     (13)

                     Seega ei ole vähemalt ühe taimekaitsevahendi ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud. Seetõttu on asjakohane jätta toimeaine desmedifaami heakskiit vastavalt kõnealuse määruse artikli 20 lõike 1 punktile b pikendamata.

                     (14)

                     Seepärast tuleks rakendusmäärust (EL) nr 540/2011 vastavalt muuta.

                     (15)

                     Liikmesriikidele tuleks anda piisavalt aega desmedifaami sisaldavate taimekaitsevahendite lubade tagasi võtmiseks.

                     (16)

                     Kui liikmesriigid annavad desmedifaami sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajavahemik lõppema hiljemalt 1. juulil 2020.

                     (17)

                     Komisjoni rakendusmäärusega (EL) 2019/707 (7) pikendati desmedifaami heakskiidu kehtivusaega 31. juulini 2020, et pikendamise saaks lõpule viia enne kõnealuse aine heakskiidu aegumist. Kuna aga otsus pikendamata jätmise kohta on tehtud enne kuupäeva, mil heakskiidu pikendamine aegub, tuleks käesolevat määrust kohaldada nii kiiresti kui võimalik.

                     (18)

                     Käesolev määrus ei piira õigust esitada määruse (EÜ) nr 1107/2009 artikli 7 kohaselt uut taotlust desmedifaami heakskiitmiseks.

                     (19)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamata jätmine
            Toimeaine desmedifaami heakskiitu ei pikendata.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa A osast jäetakse välja 86. rida, milles käsitletakse desmedifaami.

            Artikkel 3
            Üleminekumeetmed
            Liikmesriigid võtavad toimeainet desmedifaami sisaldavate taimekaitsevahendite load tagasi hiljemalt 1. jaanuariks 2020.

            Artikkel 4
            Ajapikendus
            Ajapikendus, mille liikmesriigid annavad kooskõlas määruse (EÜ) nr 1107/2009 artikliga 46, on võimalikult lühike ja lõppeb hiljemalt 1. juuliks 2020.

            Artikkel 5
            Jõustumine
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. juuni 2019

                  Komisjoni nimel

                  president

               Jean-Claude JUNCKER

            (1)  ELT L 309, 24.11.2009, lk 1.

            (2)  Komisjoni 23. aprilli 2004. aasta direktiiv 2004/58/EÜ, millega muudetakse nõukogu direktiivi 91/414/EMÜ, lisades toimeainete hulka alpha-tsüpermetriini, benalaksüüli, bromoksüniili, desmedifaami, ioksüniili ja fenmedifaami (ELT L 120, 24.4.2004, lk 26).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA (Euroopa Toiduohutusamet), 2018. Conclusion on the peer review of the pesticide risk assessment of the active substance (Järeldused toimeaine desmedifaami pestitsiidina kasutamise riskihindamist käsitleva vastastikuse eksperdiarvamuse kohta), EFSA Journal 2018;16 (1):5150 https://www.efsa.europa.eu/en/efsajournal/pub/5150.

            (7)  Komisjoni 7. mai 2019. aasta rakendusmäärus (EL) 2019/707, millega muudetakse rakendusmäärust (EL) nr 540/2011 seoses toimeainete α-tsüpermetriini, beflubutamiidi, benalaksüüli, bentiavalikarbi, bifenasaadi, boskaliidi, bromoksüniili, kaptaani, tsüasofamiidi, desmedifaami, dimetoaadi, dimetomorfi, diurooni, etefooni, etoksasooli, famoksadooni, fenamifossi, flumioksasiini, fluoksastrobiini, folpeedi, foraamsulfurooni, formetanaadi, metalaksüül-M-i, metiokarbi, metribusiini, milbemektiini, Paecilomyces lilacinus'e tüve 251, fenmedifaami, fosmeedi, metüülpirimifossi, propamokarbi, protiokonasooli, S-metolakloori ja tebukonasooli heakskiidu kehtivusaja pikendamisega (ELT L 120, 8.5.2019, lk 16).


title: Komisjoni rakendusmäärus (EL) 2019/1101, 27. juuni 2019, millega pikendatakse toimeaine metüültolklofossi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  28.6.2019

                  ET

                  Euroopa Liidu Teataja

                  L 175/20

         KOMISJONI RAKENDUSMÄÄRUS (EL) 2019/1101,
         27. juuni 2019,
         millega pikendatakse toimeaine metüültolklofossi heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1,
         ning arvestades järgmist:

                     (1)

                     Komisjoni direktiiviga 2006/39/EÜ (2) kanti toimeaine metüültolklofoss nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine metüültolklofossi heakskiit, nagu on sätestatud rakendusmääruse (EL) nr 540/2011 lisa A osas, aegub 30. aprillil 2020.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlus metüültolklofossi heakskiidu pikendamiseks. Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (5)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 11. novembril 2016 Euroopa Toiduohutusametile (edaspidi „toiduohutusamet“) ja komisjonile.

                     (6)

                     Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks.

                     (7)

                     8. detsembril 2017 esitas toiduohutusamet komisjonile oma järelduse (6) selle kohta, kas metüültolklofoss võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele. 5. oktoobril 2018 võttis toiduohutusamet vastu selle järelduse muudetud versiooni ja avaldas selle 15. novembril 2018 uuesti koos selgitusega, milles käsitleti veeorganismidele avalduvat osaliselt vastuvõetavat riski (kolmest FOCUSe stsenaariumist ühte käsitatakse vastuvõetavana), mis tuleneb iseloomulikest kasutusviisidest dekoratiivkultuuridel, mille puhul kasutatakse kaitsestruktuure Järelduste esialgne versioon eemaldati EFSA Journalist. Komisjon esitas esialgse pikendamisaruande metüültolklofossi kohta alalisele taime-, looma-, toidu- ja söödakomiteele 24. oktoobril 2018.

                     (8)

                     Seoses kriteeriumitega, mille alusel määratakse kindlaks komisjoni määrusega (EL) 2018/605 (7) kehtestatud endokriinseid häireid põhjustavad omadused, märgitakse toiduohutusameti järelduses, et kuna puuduvad tõendid endokriinse toime kohta in vivo, siis on väga ebatõenäoline, et metüültolklofoss võiks põhjustada endokriinseid häireid. Seetõttu järeldab komisjon, et metüültolklofossi ei tule pidada endokriinseid häireid põhjustavate omadustega aineks.

                     (9)

                     Komisjon palus taotlejal esitada oma märkused toiduohutusameti järelduste muudetud versiooni ning määruse (EL) nr 844/2012 artikli 14 lõike 1 kolmanda lõigu kohaselt ka esialgse pikendamisaruande kohta. Taotleja esitas oma märkused ja need on põhjalikult läbi vaadatud.

                     (10)

                     Vähemalt ühe metüültolklofossi sisaldava taimekaitsevahendi ühe või mitme iseloomuliku kasutusviisiga seoses on leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

                     (11)

                     Seetõttu on asjakohane pikendada metüültolklofossi heakskiitu.

                     (12)

                     Vastavalt määruse (EÜ) nr 1107/2009 artikli 14 lõikele 1 koostoimes kõnealuse määruse artikliga 6 ning praeguste teaduslike ja tehniliste teadmiste arvessevõtmiseks oleks siiski vaja esitada teatavad tingimused ja piirangud. Eelkõige on asjakohane piirata metüültolklofossi sisaldavate taimekaitsevahendite kasutamist, et minimeerida tarbijate kokkupuudet teatavate metaboliitidega ning vähendada veeorganismide ja metsimetajate kokkupuudet kõnealuse ainega, kiites selle kasutamise heaks üksnes ilutaimede ja kartuli puhul.

                     (13)

                     Metüültolklofossi heakskiidu pikendamisega seotud riskide hindamisel käsitletakse piiratud arvu iseloomulikke kasutusviise, mis siiski ei sea piiranguid nendele kasutusviisidele, mida metüültolklofossi sisaldavate taimekaitsevahendite puhul võidakse lubada. Seepärast on asjakohane kaotada üksnes fungitsiidina kasutamise piirang.

                     (14)

                     Seepärast tuleks rakendusmääruse (EL) nr 540/2011 lisa vastavalt muuta.

                     (15)

                     Komisjoni rakendusmäärusega (EL) 2019/168 (8) pikendati metüültolklofossi heakskiidu kehtivusaega 30. aprillini 2020, et pikendamise saaks lõpule viia enne kõnealuse aine heakskiidu aegumist. Kuna heakskiidu pikendamist käsitlev otsus võeti vastu enne pikendatud kehtivusaja lõppkuupäeva, tuleks käesolevat määrust kohaldada alates 1. septembrist 2019.

                     (16)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamine
            Toimeaine metüültolklofossi heakskiidu kehtivusaega pikendatakse vastavalt I lisale.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.

            Artikkel 3
            Jõustumine ja kohaldamise alguskuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. septembrist 2019.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. juuni 2019

                  Komisjoni nimel

                  president

               Jean-Claude JUNCKER

            (1)  ELT L 309, 24.11.2009, lk 1.

            (2)  Komisjoni 12. aprilli 2006. aasta direktiiv 2006/39/EÜ, millega muudetakse nõukogu direktiivi 91/414/EMÜ, et lisada sellesse toimeained klodinafop, pirimikarb, rimsulfuroon, metüültolklofoss ja tritikonasool (ELT L 104, 13.4.2006, lk 30).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA (Euroopa Toiduohutusamet), 2018. Conclusion on the peer review of the pesticide risk assessment of the active substance tolclofos-methyl (Järeldus toimeaine metüültolklofossi pestitsiidina kasutamise riskihindamist käsitleva vastastikuse eksperdiarvamuse kohta). EFSA Journal 2018;16(1):5130 [25 lk]. doi: 10.2903/j.efsa.2018.5130.

            (7)  Komisjoni 19. aprilli 2018. aasta määrus (EL) 2018/605, millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste kindlakstegemiseks (ELT L 101, 20.4.2018, lk 33).

            (8)  Komisjoni 31. jaanuari 2019. aasta rakendusmäärus (EL) 2019/168, millega muudetakse rakendusmäärust (EL) nr 540/2011 seoses toimeainete abamektiini, Bacillus subtilis'e ((Cohn 1872) tüvi QST 713, identne tüvega AQ 713), Bacillus thuringiensis subsp. aizawai, Bacillus thuringiensis subsp. israeliensis'e, Bacillus thuringiensis subsp. kurstaki, Beauveria bassiana, benfluraliini, klodinafopi, klopüraliidi, Cydia pomonella Granulovirus'e (CpGV), tsüprodiniili, dikloroprop-P, epoksikonasooli, fenpüroksimaadi, fluasinaami, flutolaniili, fosetüüli, Lecanicillium muscarium'i, mepanipüriimi, mepikvaadi, Metarhizium anisopliae var. anisopliae, metkonasooli, metrafenooni, Phlebiopsis gigantea, pirimikarbi, Pseudomonas chlororaphis'e (tüvi MA 342), pürimetaniili, Pythium oligandrum'i, rimsulfurooni, spinosaadi, Streptomyces K61, tiaklopriidi, metüültolklofossi, Trichoderma asperellum'i, Trichoderma atroviride, Trichoderma gamsii, Trichoderma harzianum'i, triklopüüri, trineksapaki, tritikonasooli, Verticillium albo-atrum'i ja tsiraami heakskiidu kehtivusaja pikendamisega (ELT L 33, 5.2.2019, lk 1).

            I LISA

                        Üldnimetus, tunnuskoodid

                        IUPACi nimetus

                        Puhtus (1)

                        Heakskiitmine

                        Heakskiitmise aegumine

                        Erisätted

                        Metüültolklofoss
                        CASi nr 57018-04-9
                        CIPACi nr 479

                           O-2,6-dikloro-p-tolüül-O,O-dimetüülfosforotioaat

                           O-2,6-dikloro-4-metüülfenüül-O,O-dimetüülfosforotioaat

                        ≥ 960 g/kg
                        Järgmine lisand on toksikoloogiliselt problemaatiline ja selle sisaldus tehnilises materjalis ei tohi ületada järgmist väärtust:
                        metanool, kuni 1 g/kg

                        1. september 2019

                        31. august 2034

                        Kasutamiseks üksnes dekoratiivtaimede ja kartuli puhul.
                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse metüültolklofossi heakskiidu pikendamist käsitleva aruande järeldusi, eelkõige selle I ja II liidet.
                        Üldhindamisel peavad liikmesriigid pöörama erilist tähelepanu:

                                    —

                                    veeorganismidele ja imetajatele avalduvale riskile;

                                    —

                                    tarbijatele avalduvale riskile, eelkõige kartulis leiduva metaboliidi DM-TM-CH2OH põhjustatud võimalikule ohule;

                                    —

                                    käitlejatele, töötajatele ja kõrvalistele isikutele avalduvale riskile.

                              Vajaduse korral hõlmavad kasutustingimused riskivähendusmeetmete võtmist.

               (1)  Täiendavad andmed toimeaine identifitseerimiseks ja toimeaine omadused on esitatud pikendamist käsitlevas aruandes.

            II LISA
            Rakendusmääruse (EL) nr 540/2011 lisa muudetakse järgmiselt.

                        1)

                        A osast jäetakse välja kanne 126 metüültolklofossi kohta;

                        2)

                        B osasse lisatakse järgmine kanne:

                                    Number

                                    Üldnimetus, tunnuskoodid

                                    IUPACi nimetus

                                    Puhtus (1)

                                    Heakskiitmine

                                    Heakskiitmise aegumine

                                    Erisätted

                                    „138

                                    Metüültolklofoss
                                    CASi nr 57018-04–9
                                    CIPACi nr 479

                                       O-2,6-dikloro-p-tolüül-O,O-dimetüülfosforotioaat

                                       O-2,6-dikloro-4-metüülfenüül-O,O-dimetüülfosforotioaat

                                    ≥ 960 g/kg
                                    Järgmine lisand on toksikoloogiliselt problemaatiline ja selle sisaldus tehnilises materjalis ei tohi ületada järgmist väärtust:
                                    metanool, kuni 1 g/kg

                                    1. september 2019

                                    31. august 2034

                                    Kasutamiseks üksnes dekoratiivtaimede ja kartuli puhul.
                                    Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse metüültolklofossi heakskiidu pikendamist käsitleva aruande järeldusi, eelkõige selle I ja II liidet.
                                    Üldhindamisel peavad liikmesriigid pöörama erilist tähelepanu:

                                                —

                                                veeorganismidele ja imetajatele avalduvale riskile;

                                                —

                                                tarbijatele avalduvale riskile, eelkõige kartulis leiduva metaboliidi DM-TM-CH2OH põhjustatud võimalikule ohule;

                                                —

                                                kasutajatele, töötajatele ja kõrvalistele isikutele avalduvale ohule.

                                          Vajaduse korral peavad kasutustingimused hõlmama riskivähendusmeetmeid.“

               (1)  Täiendavad andmed toimeaine identifitseerimiseks ja toimeaine omadused on esitatud läbivaatamisaruandes.


title: Komisjoni rakendusmäärus (EL) 2019/1103, 27. juuni 2019, millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga

text:
                  28.6.2019

                  ET

                  Euroopa Liidu Teataja

                  L 175/31

         KOMISJONI RAKENDUSMÄÄRUS (EL) 2019/1103,
         27. juuni 2019,
         millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 7. juuli 2003. aasta määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga ning millega tunnistatakse kehtetuks määrus (EÜ) nr 2465/96, (1) eriti selle artikli 11 punkti b,
         ning arvestades järgmist:

                     (1)

                     Määruse (EÜ) nr 1210/2003 III lisas on loetletud Iraagi eelmise valitsuse avalik-õiguslikud asutused, ettevõtted, füüsilised ja juriidilised isikud, asutused ja üksused, kelle suhtes rakendatakse kõnealuse määruse alusel 22. mail 2003 väljaspool Iraaki asunud rahaliste vahendite ja majandusressursside külmutamist.

                     (2)

                     24. juunil 2019 otsustas ÜRO Julgeolekunõukogu sanktsioonide komitee kustutada seitseteist kannet nende isikute või üksuste loetelust, kelle suhtes tuleks kohaldada rahaliste vahendite ja majandusressursside külmutamist.

                     (3)

                     Seepärast tuleks määruse (EÜ) nr 1210/2003 III lisa vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1210/2003 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 27. juuni 2019

                  Komisjoni nimel

                  presidendi eest

                  välispoliitika vahendite talituse juhataja

            (1)  ELT L 169, 8.7.2003, lk 6.

            LISA
            Määruse (EÜ) nr 1210/2003 III lisast kustutatakse järgmised kanded:

                           „18.

                           AUTOMOBILE STATE ENTERPRISE. Aadress: Near Andulus Square, off Nidal Street, P.O. Box 3270, Baghdad, Iraq.“

                           „30.

                           DIRECTORATE GENERAL OF MEDICAL SUPPLIES (alias DIRECTORATE GENERAL OF MEDICAL APPLIANCES). Aadressid: a) P.O. Box 17041, Baghdad, Iraq; b) P.O. Box 17014, Al-Hurriya, Baghdad, Iraq.“

                           „33.

                           DIRECTORATE OF TRANSFORMERS PROJECT. Aadress: P.O. Box 21, Baquba, Diala, Iraq.“

                           „60.

                           IRAQI COMPANY FOR CARTON MANUFACTURIES. Aadress: P.O. Box 29029, Za'Faraniya, Baghdad, Iraq.“

                           „66.

                           IRAQI REFRESHMENT COMPANY. Aadress: P.O. Box 2339, Alwiyah, Za'Faraniya, Industrial Area, Baghdad, Iraq.“

                           „82.

                           MISHRAQ SULPHUR STATE ENTERPRISE. Aadress: P.O. Box 54, Al Ishraq-Ninawa, Mosul, Iraq.“

                           „103.

                           NORTHERN CEMENT STATE ENTERPRISE. Aadress: P.O. Box 1, Sulaimaniyah, Iraq.“

                           „114.

                           STATE BATTERY MANUFACTURING ESTABLISHMENT (alias STATE BATTERY MANUFACTURING ENTERPRISE). Aadress: P.O. Box 190, Al-Waziriyah, Safi El-Din, Al-Hilli St., Baghdad, Iraq.“

                           „120.

                           STATE COMPANY FOR PLASTIC BAGS INDUSTRIES IN TIKRIT. Aadress: P.O. Box 12, Muhafadha Salah Aldin, Tikrit, Iraq.“

                           „136.

                           STATE ENTERPRISE FOR GLASS AND CERAMIC INDUSTRIES. Aadress: Ramadi, Al Anbar, Iraq.“

                           „148.

                           STATE ENTERPRISE FOR RAW BUILDING MATERIALS. Aadress: Box 5890, Alwiya, near Unknown Soldier, Saadoun Street, Baghdad, Iraq.“

                           „154.

                           STATE ENTERPRISE FOR WOOD INDUSTRIES. Aadressid: a) Abu Sukhair, P.O. Box 20, Najaf, Iraq; b) Manadhira, Al-Najaf, Iraq.“

                           „182.

                           STATE ORGANISATION FOR INDUSTRIAL DEVELOPMENT. Aadress: Khullani Square, Khulafa St., Baghdad, Iraq.“

                           „187.

                           STATE ORGANISATION FOR ROADS AND BRIDGES (alias (a) STATE ESTABLISHMENT OF BRIDGES CONSTRUCTION, (b) STATE ESTABLISHMENT FOR MIDDLE AREA (ROADS), (c) STATE ESTABLISHMENT OF CONSTRUCTION OF ROADS (SOUTHERN AREA), (d) STATE ESTABLISHMENT OF CONSTRUCTION OF ROADS (NORTHERN AREA), (e) STATE ESTABLISHMENT OF CONSTRUCTION OF ROADS (MIDDLE AREA AROUND ELPHURATE), (f) STATE ESTABLISHMENT OF EXPRESSWAY ROADS). Aadressid: a) Karradat Mariam, Karkh, P.O. Box 917, Baghdad, Iraq; b) Nassiryah, Iraq; c) Kirkuk, Iraq; d) Hilla, Iraq; e) Yousufia, Iraq.“

                           „185.

                           STATE ORGANISATION FOR MINERALS. Aadress: P.O. Box 2330, Sa'doon Street, Baghdad, Iraq.“

                           „27.

                           DIRECTORATE-GENERAL OF GENERATION AND TRANSMISSION OF ELECTRICITY. Aadress: P.O. Box 1058, Al-Masbah, Building 4/356, Baghdad, Iraq.“

                           „89.

                           NASSIRITYAH THERMAL POWER STATION. Aadress: P.O. Box 31, Nassiriyah, Iraq.“


title: Komisjoni rakendusmäärus (EL) 2019/1288, 25. juuli 2019, millega registreeritakse garanteeritud traditsiooniliste toodete registris nimetus „Rögös túró“ (GTT)

text:
                  1.8.2019

                  ET

                  Euroopa Liidu Teataja

                  L 203/1

         KOMISJONI RAKENDUSMÄÄRUS (EL) 2019/1288,
         25. juuli 2019,
         millega registreeritakse garanteeritud traditsiooniliste toodete registris nimetus „Rögös túró“ (GTT)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile b avaldati Euroopa Liidu Teatajas Ungari taotlus registreerida nimetus „Rögös túró“ (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Rögös túró“ registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Rögös túró“ (GTT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.3 „juust“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 25. juuli 2019

                  Komisjoni nimel

                  presidendi eest

                  komisjoni liige

               Phil HOGAN

            (1)  ELT L 343, 14.12.2012, lk 1.

            (2)  ELT C 111, 25.3.2019, lk 5.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2019/1289, 31. juuli 2019, milles käsitletakse loa andmist Corynebacterium glutamicum'i (KCCM 11201P) abil toodetud L-valiini kasutamiseks kõikide loomaliikide söödalisandina (EMPs kohaldatav tekst)

text:
                  1.8.2019

                  ET

                  Euroopa Liidu Teataja

                  L 203/2

         KOMISJONI RAKENDUSMÄÄRUS (EL) 2019/1289,
         31. juuli 2019,
         milles käsitletakse loa andmist Corynebacterium glutamicum'i (KCCM 11201P) abil toodetud L-valiini kasutamiseks kõikide loomaliikide söödalisandina
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
         ning arvestades järgmist:

                     (1)

                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord.

                     (2)

                     Kooskõlas määruse (EÜ) nr 1831/2003 artikliga 7 esitati taotlus L-valiini lubamiseks. Taotlusele olid lisatud kõnealuse määruse artikli 7 lõikes 3 nõutud üksikasjad ja dokumendid.

                     (3)

                     Taotluses käsitletakse Corynebacterium glutamicum'i (KCCM 11201P) abil toodetud L-valiini lubamist kõikide loomaliikide söödalisandina, mis klassifitseeritakse söödalisandite kategooria „toitainelised lisandid“ alla.

                     (4)

                     Euroopa Toiduohutusamet (edaspidi „toiduohutusamet“) jõudis oma 28. novembri 2018. aasta arvamuses (2) järeldusele, et kavandatud kasutustingimustel ei avalda Corynebacterium glutamicum'i (KCCM 11201P) abil toodetud L-valiin kahjulikku mõju loomade ja inimeste tervisele ega keskkonnale. Toiduohutusamet jõudis järeldusele, et kõnealust söödalisandit peetakse loomade söötmisel tõhusaks asendamatu aminohappe L-valiini allikaks, kuid selleks, et söödalisand oleks mäletsejaliste puhul tõhus, oleks vajalik selle kaitsetöötlemine lagunemise eest vatsas. Toiduohutusameti hinnangul ei ole vaja kehtestada turustamisjärgse järelevalve erinõudeid. Ühtlasi kinnitas toiduohutusamet määrusega (EÜ) nr 1831/2003 asutatud referentlabori esitatud aruande söödas sisalduva kõnealuse söödalisandi analüüsimeetodi kohta.

                     (5)

                     Kõnealuse aine hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud. Seepärast tuleks anda luba kõnealuse aine kasutamiseks vastavalt käesoleva määruse lisas esitatud tingimustele.

                     (6)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Lisas nimetatud ainet, mis kuulub söödalisandite kategooriasse „toitainelised lisandid“ ja funktsionaalrühma „aminohapped, nende soolad ja analoogid“, lubatakse kasutada söödalisandina loomasöödas vastavalt lisas sätestatud tingimustele.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 31. juuli 2019

                  Komisjoni nimel

                  president

               Jean-Claude JUNCKER

            (1)  ELT L 268, 18.10.2003, lk 29.

            (2)  EFSA Journal 2019; 17(1):5538.

            LISA

                        Söödalisandi identifitseerimisnumber

                        Loa hoidja

                        Söödalisand

                        Koostis, keemiline valem, kirjeldus, analüüsimeetod

                        Loomaliik või -kategooria

                        Vanuse ülempiir

                        Miinimumsisaldus

                        Maksimumsisaldus

                        Muud sätted

                        Loa kehtivusaja lõpp

                        mg/kg täissöödas, mille niiskusesisaldus on 12 %

                           Kategooria: toitainelised lisandid. Funktsionaalrühm: aminohapped, nende soolad ja analoogid.

                        3c371

                        —

                        L-valiin

                           Söödalisandi koostis

                        Pulber, milles L-valiini sisaldus on vähemalt 98 % (kuivaine põhjal) ning suurim niiskusesisaldus on 1,5 %

                           Toimeaine kirjeldus

                           Corynebacterium glutamicum'i (KCCM 11201P) abil toodetud L-valiin ((2S)-2-amino-3-metüülbutaanhape)
                        Keemiline valem C5H11NO2

                        CAS number: 72–18-4

                           Analüüsimeetod
                            (1)

                        L-valiini tuvastamine söödalisandis:

                                    —

                                    Food Chemical Codex „L-valine monograph“

                              Valiini koguse kindlakstegemine söödalisandis:

                                    —

                                    ioonivahetuskromatograafia koos kolonnijärgse derivaatimisega ja fotomeetrilise määramisega (IEC-VIS)

                              Koguse kindlakstegemine eelsegus, söödamaterjalis ja segasöödas

                                    —

                                    ioonivahetuskromatograafia koos kolonnijärgse derivaatimisega ja fotomeetrilise määramisega (IEC-VIS) – komisjoni määrus (EÜ) nr 152/2009 (III lisa, F osa)

                              Valiini koguse kindlakstegemine vees:

                                    —

                                    ioonivahetuskromatograafia koos kolonnijärgse derivaatimisega ja optilise määramisega (IEC-VIS/FD)

                        Kõik liigid

                        —

                                    1.

                                    L-valiini võib turule lasta ja kasutada preparaati sisaldava söödalisandina.

                                    2.

                                    Söödalisandit võib manustada joogiveega.

                                    3.

                                    Söödalisandi ja eelsegu kasutamisjuhistes märgitakse säilitustingimused, püsivus kuumtöötlemisel ja püsivus joogivees.

                                    4.

                                    Söödalisandi ja eelsegu märgistusel peab olema märgitud: „L-valiini lisamisel, eelkõige joogiveele, tuleks võtta arvesse kõikide asendamatute ja tinglikult asendamatute aminohapete olemasolu, et hoida ära tasakaalustamatust.“

                        21. august 2029

               (1)  Analüüsimeetodite üksikasjad on kättesaadavad referentlabori veebisaidil järgmisel aadressil: https://ec.europa.eu/jrc/en/eurl/feed-additives/evaluation-reports


title: Komisjoni rakendusmäärus (EL) 2019/1757, 23. oktoober 2019, millega muudetakse rakendusmääruse (EL) 2018/659 I lisa seoses Suurbritannia ja Põhja-Iiri Ühendkuningriigi ning Briti kroonile alluvate alade lisamisega selliste kolmandate riikide või nende osade loetellu, kust on lubatud liitu sisse tuua elushobuslasi ning hobuslaste spermat, munarakke ja embrüoid (EMPs kohaldatav tekst)

text:
                  24.10.2019

                  ET

                  Euroopa Liidu Teataja

                  L 270/60

         KOMISJONI RAKENDUSMÄÄRUS (EL) 2019/1757,
         23. oktoober 2019,
         millega muudetakse rakendusmääruse (EL) 2018/659 I lisa seoses Suurbritannia ja Põhja-Iiri Ühendkuningriigi ning Briti kroonile alluvate alade lisamisega selliste kolmandate riikide või nende osade loetellu, kust on lubatud liitu sisse tuua elushobuslasi ning hobuslaste spermat, munarakke ja embrüoid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 3 lõiget 2 ja artikli 9 lõike 1 punkti c,
         võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A lisa I peatükis osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (2) eriti selle artikli 17 lõiget 3,
         võttes arvesse nõukogu 30. novembri 2009. aasta direktiivi 2009/156/EÜ hobuslaste liikumist ja kolmandatest riikidest importimist reguleerivate loomatervishoiunõuete kohta, (3) eriti selle artikli 2 punkti i, artikli 12 lõikeid 1, 4 ja 5, artikli 13 lõiget 2 ning artikleid 15, 16, 17 ja 19,
         ning arvestades järgmist:

                     (1)

                     29. märtsil 2017 esitas Ühendkuningriik Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. 11. aprillil 2019 võttis Euroopa Ülemkogu vastu otsuse (EL) 2019/584, (4) millega pikendatakse kokkuleppel Ühendkuningriigiga ELi lepingu artikli 50 lõike 3 kohast tähtaega. Kõnealuse otsuse kohaselt on ELi lepingu artikli 50 lõikes 3 sätestatud tähtaega pikendatud kuni 31. oktoobrini 2019. Seepärast lõpeb liidu õiguse kohaldamine Ühendkuningriigi suhtes ja Ühendkuningriigis alates 1. novembrist 2019 (edaspidi „väljaastumise kuupäev“).

                     (2)

                     Direktiivis 2009/156/EÜ on sätestatud loomatervisenõuded hobuslaste importimiseks liitu. Kooskõlas selle direktiiviga võib liitu importida ainult hobuslasi, kes on pärit kõnealuse direktiivi kohaselt koostatud kolmandate riikide loetelus nimetatud kolmandatest riikidest või nende riikide territooriumide osadest ning kellega on kaasas on kõnealuses direktiivis esitatud näidisele vastav veterinaarsertifikaat.

                     (3)

                     Direktiivis 92/65/EMÜ on sätestatud loomatervisenõuded hobuslaste sperma, munarakkude ja embrüote importimiseks liitu. Kooskõlas selle direktiiviga võib liitu importida ainult hobuslasi, kes on pärit kõnealuse direktiivi kohaselt koostatud kolmandate riikide loetelus nimetatud kolmandatest riikidest või nende riikide territooriumide osadest ning kellega on kaasas on kõnealuses direktiivis esitatud näidisele vastav veterinaarsertifikaat. Veterinaarsertifikaadiga kinnitatakse, et tooted on pärit sellistest tunnustatud seemendusjaamadest või spermasäilituskeskustest või kogumis- ja tootmisrühmadest, mille tagatised on vähemalt samaväärsed kõnealuse direktiivi D lisa I peatükis kehtestatud tingimustega.

                     (4)

                     Komisjoni rakendusmäärusega (EL) 2018/659 (5) on muu hulgas kehtestatud loetelu kolmandatest riikidest ja kolmandate riikide territooriumi osadest, millest liikmesriigid lubavad importida elushobuslasi ning hobuslaste spermat, munarakke ja embrüoid.

                     (5)

                     Suurbritannia ja Põhja-Iiri Ühendkuningriik on esitanud teatava kauba jaoks vajalikud tagatised, et Suurbritannia ja Põhja-Iiri Ühendkuningriik ning Briti kroonile alluvad alad täidavad direktiivides 2009/156/EÜ ja 92/65/EMÜ ning rakendusmääruses (EL) 2018/659 sätestatud nõudeid elushobuslaste ning hobuslaste sperma, munarakkude ja embrüote saadetiste liitu sissetoomiseks alates väljaastumise kuupäevast, kohaldades liidu õigusakte esialgu veel vähemalt üheksa kuu jooksul.

                     (6)

                     Võttes arvesse Suurbritannia ja Põhja-Iiri Ühendkuningriigi esitatud konkreetseid tagatisi ja selleks, et vältida asjatuid häireid kaubanduses pärast väljaastumise kuupäeva, tuleks Suurbritannia ja Põhja-Iiri Ühendkuningriik ning Briti kroonile alluvad alad kanda rakendusmääruse (EL) 2018/659 I lisas sätestatud selliste kolmandate riikide ja nende osade loetellu, kust on lubatud liitu sisse tuua elushobuslasi ning hobuslaste spermat, munarakke ja embrüoid.

                     (7)

                     Hobuslaste terviseseisundi osas tuleks Suurbritannia ja Põhja-Iiri Ühendkuningriik ning Briti kroonile alluvad alad määrata sanitaarrühma A, ning kõikidesse kategooriatesse kuuluvate hobuslaste liitu sisenemine peaks olema lubatud.

                     (8)

                     Seepärast tuleks rakendusmääruse (EL) 2018/659 I lisa vastavalt muuta.

                     (9)

                     Käesolevat määrust tuleks kohaldada alates 1. novembrist 2019, välja arvatud juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

                     (10)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Rakendusmääruse (EL) 2018/659 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. novembrist 2019.
            Seda ei kohaldata siiski juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. oktoober 2019

                  Komisjoni nimel

                  president

               Jean-Claude JUNCKER

            (1)  EÜT L 268, 24.9.1991, lk 56.

            (2)  EÜT L 268, 14.9.1992, lk 54.

            (3)  ELT L 192, 23.7.2010, lk 1.

            (4)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101. 11.4.2019, lk 1).

            (5)  Komisjoni 12. aprilli 2018. aasta rakendusmäärus (EL) 2018/659 elushobuslaste ja nende sperma, munarakkude ja embrüote liitu sissetoomise tingimuste kohta (ELT L 110, 30.4.2018, lk 1).

            LISA
            Rakendusmääruse (EL) 2018/659 I lisas esitatud tabelit muudetakse järgmiselt:

                        a)

                        Falklandi saari käsitleva kande järele lisatakse järgmised read:

                                    „GB

                                    Suurbritannia ja Põhja-Iiri Ühendkuningriik

                                    GB-0

                                    Kogu riik

                                    A

                                    X

                                    X

                                    X

                                    X

                                    X

                                    X

                                    X

                                    X

                                    X

                                    X

                                    GG

                                    Guernsey

                                    GG-0

                                    Kogu riik

                                    A

                                    X

                                    X

                                    X

                                    X

                                    X“

                        b)

                        Iisraeli käsitleva kande järele lisatakse järgmine rida:

                                    „IM

                                    Mani saar

                                    IM-0

                                    Kogu riik

                                    A

                                    X

                                    X

                                    X

                                    X

                                    X“

                        c)

                        Islandi käsitleva kande järele lisatakse järgmine rida:

                                    „JE

                                    Jersey

                                    JE-0

                                    Kogu riik

                                    A

                                    X

                                    X

                                    X

                                    X

                                    X“


title: Komisjoni Rakendusmäärus (EL) 2019/1758, 23. oktoober 2019, millega muudetakse määruse (EÜ) nr 1251/2008 III lisa seoses Suurbritannia ja Põhja-Iiri Ühendkuningriigi ning Briti kroonile alluvate alade lisamisega selliste kolmandate riikide, territooriumide, tsoonide ja piirkondade loetellu, kust on lubatud Euroopa Liitu sisse tuua vesiviljelusloomade partiisid (EMPs kohaldatav tekst)

text:
                  24.10.2019

                  ET

                  Euroopa Liidu Teataja

                  L 270/63

         KOMISJONI RAKENDUSMÄÄRUS (EL) 2019/1758,
         23. oktoober 2019,
         millega muudetakse määruse (EÜ) nr 1251/2008 III lisa seoses Suurbritannia ja Põhja-Iiri Ühendkuningriigi ning Briti kroonile alluvate alade lisamisega selliste kolmandate riikide, territooriumide, tsoonide ja piirkondade loetellu, kust on lubatud Euroopa Liitu sisse tuua vesiviljelusloomade partiisid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavatel veeloomadel esinevate taudide ennetamise ja tõrje kohta, (1) eriti selle artiklit 22 ja artikli 61 lõiget 3.
         ning arvestades järgmist:

                     (1)

                     29. märtsil 2017 esitas Ühendkuningriik Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. 11. aprillil 2019 võttis Euroopa Ülemkogu vastu otsuse (EL) 2019/584, (2) millega pikendatakse kokkuleppel Ühendkuningriigiga ELi lepingu artikli 50 lõike 3 kohast tähtaega. Kooskõlas kõnealuse otsusega pikendati ELi lepingu artikli 50 lõikes 3 sätestatud tähtaega kuni 31. oktoobrini 2019. Seega lõpetatakse liidu õiguse kohaldamine Ühendkuningriigi suhtes ja Ühendkuningriigis alates 1. novembrist 2019 (edaspidi „väljaastumise kuupäev“).

                     (2)

                     Komisjoni määruse (EÜ) nr 1251/2008 (3) III lisas on esitatud loetelu kolmandatest riikidest, territooriumidest, tsoonidest ja piirkondadest, kust on lubatud liitu sisse tuua vesiviljelusloomi.

                     (3)

                     Suurbritannia ja Põhja-Iiri Ühendkuningriik on esitanud teatava kauba jaoks vajalikud tagatised, et Suurbritannia ja Põhja-Iiri Ühendkuningriik ning Briti kroonile alluvad alad täidavad määruses (EÜ) nr 1251/2008 sätestatud nõudeid vesiviljelusloomade partiide liitu sissetoomiseks alates väljaastumise kuupäevast, kohaldades liidu õigusakte esialgu veel vähemalt üheksa kuu jooksul.

                     (4)

                     Võttes arvesse Suurbritannia ja Põhja-Iiri Ühendkuningriigi esitatud konkreetseid tagatisi ja selleks, et vältida asjatuid häireid kaubanduses pärast väljaastumise kuupäeva, tuleks Suurbritannia ja Põhja-Iiri Ühendkuningriik ning Briti kroonile alluvad alad kanda määruse (EÜ) nr 1251/2008 III lisas sätestatud selliste kolmandate riikide, territooriumide, tsoonide ja piirkondade loetellu, kust on lubatud liitu sisse tuua vesiviljelusloomade partiisid.

                     (5)

                     Seepärast tuleks määruse (EÜ) nr 1251/2008 III lisa vastavalt muuta.

                     (6)

                     Käesolevat määrust tuleks kohaldada alates 1. novembrist 2019, välja arvatud juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

                     (7)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1251/2008 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. novembrist 2019.
            Seda ei kohaldata siiski juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. oktoober 2019

                  Komisjoni nimel

                  president

               Jean-Claude JUNCKER

            (1)  ELT L 328, 24.11.2006, lk 14.

            (2)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).

            (3)  Komisjoni 12. detsembri 2008. aasta määrus (EÜ) nr 1251/2008, millega rakendatakse nõukogu direktiivi 2006/88/EÜ seoses vesiviljelusloomade ja vesiviljelustoodete turuleviimise tingimuste ja sertifitseerimisnõuetega ja ühendusse importimisega ning millega sätestatakse vektorliikide loetelu (ELT L 337, 16.12.2008, lk 41).

            LISA
            Määruse (EÜ) nr 1251/2008 III lisas esitatud tabelit muudetakse järgmiselt.

                        a)

                        Cooki saari käsitleva kande järele lisatakse järgmised read:

                                    „GB

                                    Suurbritannia ja Põhja-Iiri Ühendkuningriik

                                    X

                                    X

                                    X

                                    Kogu riik

                                    GG

                                    Guernsey

                                    X

                                    X

                                    X

                                    Kogu riik“

                        b)

                        Iisraeli käsitleva kande järele lisatakse järgmised read:

                                    „IM

                                    Mani saar

                                    X

                                    Kogu riik

                                    JE

                                    Jersey

                                    X

                                    X

                                    X

                                    Kogu riik“


title: Komisjoni Rakendusmäärus (EL) 2019/1759, 23. oktoober 2019, millega muudetakse määruse (EL) nr 605/2010 I lisa seoses Suurbritannia ja Põhja-Iiri Ühendkuningriigi ja Briti kroonile alluvate alade lisamisega selliste kolmandate riikide või nende osade loetellu, kust on lubatud liitu sisse tuua inimtoiduks ettenähtud toorpiima, piimatoodete, ternespiima ja ternespiimapõhiste toodete saadetisi (EMPs kohaldatav tekst)

text:
                  24.10.2019

                  ET

                  Euroopa Liidu Teataja

                  L 270/66

         KOMISJONI RAKENDUSMÄÄRUS (EL) 2019/1759,
         23. oktoober 2019,
         millega muudetakse määruse (EL) nr 605/2010 I lisa seoses Suurbritannia ja Põhja-Iiri Ühendkuningriigi ja Briti kroonile alluvate alade lisamisega selliste kolmandate riikide või nende osade loetellu, kust on lubatud liitu sisse tuua inimtoiduks ettenähtud toorpiima, piimatoodete, ternespiima ja ternespiimapõhiste toodete saadetisi
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 sissejuhatavat lauset, artikli 8 punkti 1 esimest lõiku, artikli 8 punkti 4 ja artikli 9 lõiget 4,
         ning arvestades järgmist:

                     (1)

                     29. märtsil 2017 esitas Ühendkuningriik Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. 11. aprillil 2019 võttis Euroopa Ülemkogu vastu otsuse (EL) 2019/584, (2) millega pikendatakse kokkuleppel Ühendkuningriigiga ELi lepingu artikli 50 lõike 3 kohast tähtaega. Kooskõlas kõnealuse otsusega pikendati ELi lepingu artikli 50 lõikes 3 sätestatud tähtaega kuni 31. oktoobrini 2019. Seega lõpetatakse liidu õiguse kohaldamine Ühendkuningriigi suhtes ja Ühendkuningriigis alates 1. novembrist 2019 (edaspidi „väljaastumise kuupäev“).

                     (2)

                     Komisjoni määruses (EL) nr 605/2010 (3) on sätestatud inimeste ja loomade tervishoiunõuded ning veterinaarsertifikaatide nõuded inimtoiduks ettenähtud toorpiima, piimatoodete, ternespiima ja ternespiimapõhiste toodete saadetiste liitu sissetoomisel ning on esitatud loetelu kolmandatest riikidest või nende osadest, kust on lubatud selliseid saadetisi liitu sisse tuua.

                     (3)

                     Suurbritannia ja Põhja-Iiri Ühendkuningriik on esitanud vajalikud tagatised, et Suurbritannia ja Põhja-Iiri Ühendkuningriik ja Briti kroonile alluvad alad täidavad määruses (EL) nr 605/2010 sätestatud nõudeid inimtoiduks ettenähtud toorpiima, piimatoodete, ternespiima ja ternespiimapõhiste toodete saadetiste liitu sissetoomiseks alates väljaastumise kuupäevast, kohaldades liidu õigusakte esialgu veel vähemalt üheksa kuu jooksul.

                     (4)

                     Võttes arvesse Suurbritannia ja Põhja-Iiri Ühendkuningriigi esitatud konkreetseid tagatisi ja selleks, et vältida asjatuid häireid kaubanduses pärast väljaastumise kuupäeva, tuleks Suurbritannia ja Põhja-Iiri Ühendkuningriik ja Briti kroonile alluvad alad kanda määruse (EL) nr 605/2010 I lisas sätestatud selliste kolmandate riikide või nende osade loetelu veergudesse A, B ja C, kust on lubatud liitu sisse tuua inimtoiduks ettenähtud toorpiima, piimatoodete, ternespiima ja ternespiimapõhiste toodete saadetisi.

                     (5)

                     Määruse (EL) nr 605/2010 I lisa tuleks seetõttu vastavalt muuta.

                     (6)

                     Käesolevat määrust tuleks kohaldada väljaastumise kuupäevast alates, välja arvatud juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

                     (7)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 605/2010 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda hakatakse kohaldama väljaastumise kuupäevast alates.
            Seda ei kohaldata siiski juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. oktoober 2019

                  Komisjoni nimel

                  president

               Jean-Claude JUNCKER

            (1)  EÜT L 18, 23.1.2003, lk 11.

            (2)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).

            (3)  Komisjoni 2. juuli 2010. aasta määrus (EL) nr 605/2010, millega kehtestatakse loomade ja inimeste tervishoiu- ning veterinaarsertifikaatide nõuded inimtoiduks ettenähtud toorpiima ja piimatoodete Euroopa Liitu toomisel (ELT L 175, 10.7.2010, lk 1).

            LISA
            Määruse (EL) nr 605/2010 I lisas esitatud tabelit muudetakse järgmiselt.

                        a)

                        Etioopiat käsitleva kande järele lisatakse järgmised read:

                                    “”GB

                                    Suurbritannia ja Põhja-Iiri Ühendkuningriik

                                    +

                                    +

                                    +

                                    GG

                                    Guernsey

                                    +

                                    +

                                    +„”

                        b)

                        Iisraeli käsitleva kande järele lisatakse järgmine rida:

                                    “”IM

                                    Mani saar

                                    +

                                    +

                                    +„”

                        c)

                        Islandi käsitleva kande järele lisatakse järgmine rida:

                                    “”JE

                                    Jersey

                                    +

                                    +

                                    +“”


title: Komisjoni rakendusmäärus (EL) 2019/1760, 23. oktoober 2019, millega muudetakse määruse (EÜ) nr 119/2009 I lisa seoses Suurbritannia ja Põhja-Iiri Ühendkuningriigi lisamisega selliste kolmandate riikide või nende osade loetellu, kust on lubatud liitu sisse tuua looduslike jäneslaste, teatavate looduslike maismaaimetajate ja tehistingimustes peetavate küülikute liha (EMPs kohaldatav tekst)

text:
                  24.10.2019

                  ET

                  Euroopa Liidu Teataja

                  L 270/69

         KOMISJONI RAKENDUSMÄÄRUS (EL) 2019/1760,
         23. oktoober 2019,
         millega muudetakse määruse (EÜ) nr 119/2009 I lisa seoses Suurbritannia ja Põhja-Iiri Ühendkuningriigi lisamisega selliste kolmandate riikide või nende osade loetellu, kust on lubatud liitu sisse tuua looduslike jäneslaste, teatavate looduslike maismaaimetajate ja tehistingimustes peetavate küülikute liha
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 sissejuhatavat lauset, artikli 8 punkti 1 esimest lõiku ja punkti 4 ning artikli 9 lõiget 4,
         ning arvestades järgmist:

                     (1)

                     29. märtsil 2017 esitas Ühendkuningriik Euroopa Liidu lepingu (edaspidi „ELi leping“) artikli 50 kohase teate oma kavatsuse kohta liidust välja astuda. 11. aprillil 2019 võttis Euroopa Ülemkogu vastu otsuse (EL) 2019/584, (2) millega pikendatakse kokkuleppel Ühendkuningriigiga ELi lepingu artikli 50 lõike 3 kohast tähtaega. Kõnealuse otsuse kohaselt on ELi lepingu artikli 50 lõikes 3 sätestatud tähtaega pikendatud kuni 31. oktoobrini 2019. Seepärast lõpeb liidu õiguse kohaldamine Ühendkuningriigi suhtes ja Ühendkuningriigis alates 1. novembrist 2019 (edaspidi „väljaastumise kuupäev“).

                     (2)

                     Komisjoni määruses (EÜ) nr 119/2009 (3) on sätestatud inimeste ja loomade tervishoiunõuded ning veterinaarsertifikaatide nõuded looduslike jäneslaste, teatavate looduslike maismaaimetajate ja tehistingimustes peetavate küülikute liha saadetiste liitu sissetoomiseks ning on esitatud selliste kolmandate riikide või nende osade loetelu, kust on lubatud selliseid saadetisi liitu sisse tuua.

                     (3)

                     Suurbritannia ja Põhja-Iiri Ühendkuningriik on esitanud vajalikud tagatised, et Suurbritannia ja Põhja-Iiri Ühendkuningriik täidavad määruses (EÜ) nr 119/2009 sätestatud nõudeid looduslike jäneslaste, teatavate looduslike maismaaimetajate ja tehistingimustes peetavate küülikute liha saadetiste liitu sissetoomiseks alates väljaastumise kuupäevast, kohaldades liidu õigusakte esialgu veel vähemalt üheksa kuu jooksul.

                     (4)

                     Võttes arvesse Suurbritannia ja Põhja-Iiri Ühendkuningriigi esitatud konkreetseid tagatisi ja selleks, et vältida asjatuid häireid kaubanduses pärast väljaastumise kuupäeva, tuleks Suurbritannia ja Põhja-Iiri Ühendkuningriik kanda määruse (EÜ) nr 119/2009 I lisas sätestatud selliste kolmandate riikide ja nende osade loetellu, kust on lubatud liitu sisse tuua looduslike jäneslaste, teatavate looduslike maismaaimetajate ja tehistingimustes peetavate küülikute liha saadetisi.

                     (5)

                     Seepärast tuleks määruse (EÜ) nr 119/2009 I lisa vastavalt muuta.

                     (6)

                     Käesolevat määrust tuleks kohaldada alates 1. novembrist 2019, välja arvatud juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

                     (7)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 119/2009 I lisa 1. osa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse alates 1. novembrist 2019.
            Seda ei kohaldata siiski juhul, kui liidu õigust kohaldatakse sel kuupäeval jätkuvalt Suurbritannia ja Põhja-Iiri Ühendkuningriigi suhtes ning Suurbritannia ja Põhja-Iiri Ühendkuningriigis.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. oktoober 2019

                  Komisjoni nimel

                  president

               Jean-Claude JUNCKER

            (1)  EÜT L 18, 23.1.2003, lk 11.

            (2)  Euroopa Ülemkogu 11. aprilli 2019. aasta otsus (EL) 2019/584, tehtud kokkuleppel Ühendkuningriigiga, millega pikendatakse ELi lepingu artikli 50 lõike 3 kohast tähtaega (ELT L 101, 11.4.2019, lk 1).

            (3)  Komisjoni 9. veebruari 2009. aasta määrus (EÜ) nr 119/2009, milles sätestatakse selliste kolmandate riikide või nende osade loetelu, millest võib importida ühendusse või vedada läbi ühenduse looduslike jäneslaste, teatavate looduslike maismaaimetajate ja tehistingimustes peetavate küülikute liha, ning veterinaarsertifikaatide nõuded (ELT L 39, 10.2.2009, lk 12).

            LISA
            Määruse (EÜ) nr 119/2009 I lisa 1. osas esitatud tabelisse lisatakse Kanadat käsitleva kande järele järgmine rida :

                        „Suurbritannia ja Põhja-Iiri Ühendkuningriik

                        GB

                        WL

                        RM

                        WM“


title: Komisjoni rakendusmäärus (EL) 2019/1983, 28. november 2019, millega muudetakse rakendusmäärust (EL) 2017/39 liidu toetuse ümberjaotamise osas

text:
                  29.11.2019

                  ET

                  Euroopa Liidu Teataja

                  L 308/82

         KOMISJONI RAKENDUSMÄÄRUS (EL) 2019/1983,
         28. november 2019,
         millega muudetakse rakendusmäärust (EL) 2017/39 liidu toetuse ümberjaotamise osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 16. detsembri 2013. aasta määrust (EL) nr 1370/2013, millega määratakse kindlaks põllumajandustoodete ühise turukorraldusega seotud teatavate toetuste kehtestamise meetmed, (1) eriti selle artikli 5 lõiget 5,
         ning arvestades järgmist:

                     (1)

                     Komisjoni rakendusmääruses (EL) 2017/39 (2) on muu hulgas sätestatud eeskirjad, milles käsitletakse taotlemata liidu toetuse ümberjaotamist selliste koolikavas osalevate liikmesriikide vahel, kes on teatanud oma soovist kasutada soovituslikust eraldisest rohkem vahendeid. Soovitusliku eraldise summa, mille võib ümber jaotada mõnele teisele liikmesriigile, peab põhinema sellel, millisel määral asjaomane liikmesriik liidu toetuse lõplikku eraldist eelmisel õppeaastal kasutas. Koolikava raames saadud kogemusi silmas pidades tuleks täiendavalt selgitada eeskirju, mille alusel arvutatakse ümberjaotatavad soovituslike eraldiste summad. Selleks et tagada kõige ajakohasem alus liidu toetuse ümberjaotamiseks, tuleks arvutamisel arvesse võtta liikmesriikide kuludeklaratsioone seoses kuludega, mis on kantud kuni 31. detsembrini.

                     (2)

                     Seepärast tuleks rakendusmäärust (EL) 2017/39 vastavalt muuta.

                     (3)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Komisjoni rakendusmääruse (EL) 2017/39 artikli 7 lõige 3 asendatakse järgmisega:

                  „3.   Soovitusliku eraldise summa, mille võib ümber jaotada mõnele teisele liikmesriigile vastavalt lõikele 1, põhineb sellel, millisel määral asjaomane liikmesriik liidu toetuse lõplikku eraldist eelmisel õppeaastal vastavalt koolipuuvilja ja -köögivilja ning koolipiima jaoks kasutas. Võttes arvesse komisjonile saadetud kuludeklaratsioone seoses kuludega, mis on kantud kuni liidu toetuse taotluse esitamisele eelneva aasta 31. detsembrini kooskõlas komisjoni rakendusmääruse (EL) nr 908/2014 (*1) artikliga 10, arvutatakse lõpliku eraldise summa järgmiselt:

                              a)

                              kui lõpliku eraldise kasutamine on väiksem kui 50 % või sellega võrdne, siis täiendavaid eraldisi ei anta;

                              b)

                              kui lõpliku eraldise kasutamine on suurem kui 50 %, kuid mitte suurem kui 75 % või on sellega võrdne, siis on täiendavad eraldised maksimaalselt 50 % soovituslikust eraldisest;

                              c)

                              kui lõpliku eraldise kasutamine on suurem kui 75 %, siis täiendavate eraldiste ülempiiri ei kehtestata.

                        Esimeses lõigus kirjeldatud arvutust ei kohaldata kahe esimese rakendusaasta jooksul nende liikmesriikide suhtes, kes taotlevad toetust koolikava või selle ühe osa raames esimest korda.

            Artikkel 2
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. november 2019

                  Komisjoni nimel

                  president

               Jean-Claude JUNCKER

            (1)  ELT L 346, 20.12.2013, lk 12.

            (2)  Komisjoni 3. novembri 2016. aasta rakendusmäärus (EL) 2017/39, milles sätestatakse Euroopa Parlamendi ja nõukogu määruse (EL) nr 1308/2013 kohaldamise eeskirjad seoses liidu toetusega, mida antakse haridusasutustes puu- ja köögivilja, banaanide ja piima tarnimiseks (ELT L 5, 10.1.2017, lk 1).


title: Komisjoni rakendusmäärus (EL) 2019/1984, 28. november 2019, rakendusmäärusega (EL) 2019/1882 avatud pakkumismenetluse raames antava oliiviõli eraladustamistoetuse maksimumsumma määramise kohta

text:
                  29.11.2019

                  ET

                  Euroopa Liidu Teataja

                  L 308/84

         KOMISJONI RAKENDUSMÄÄRUS (EL) 2019/1984,
         28. november 2019,
         rakendusmäärusega (EL) 2019/1882 avatud pakkumismenetluse raames antava oliiviõli eraladustamistoetuse maksimumsumma määramise kohta
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 16. detsembri 2013. aasta määrust (EL) nr 1370/2013, millega määratakse kindlaks põllumajandustoodete ühise turukorraldusega seotud teatavate toetuste kehtestamise meetmed, (1) eriti selle artikli 4 lõike 2 esimese lõigu punkti a,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (2) eriti selle artikli 18 lõiget 2,
         ning arvestades järgmist:

                     (1)

                     Komisjoni rakendusmäärusega (EL) 2019/1882 (3) avati oliiviõli eraladustamise pakkumismenetlus.

                     (2)

                     26. novembril 2019 lõppeval pakkumuste esitamise alaperioodil saadud pakkumuste, maksimaalse ladustatava üldkoguse, ladustamise hinnanguliste kulude ja muu asjakohase turuteabe alusel on asjakohane 180 päevaks määrata 3 650 tonni oliiviõli ladustamiseks antava toetuse maksimumsumma, et leevendada keerulist turuolukorda.

                     (3)

                     Meetme tõhusa haldamise tagamiseks peaks käesolev määrus jõustuma selle Euroopa Liidu Teatajas avaldamise päeval.

                     (4)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nende pakkumuste puhul, mis esitatakse rakendusmäärusega (EL) 2019/1882 avatud pakkumismenetluse raames 26. novembril 2019 lõppeval pakkumuste esitamise alaperioodil, on oliiviõli eraladustamistoetuse maksimumsumma:

                        a)

                        0,00 eurot päevas esimese külmpressi oliiviõli tonni kohta;

                        b)

                        0,83 eurot päevas külmpressitud oliiviõli tonni kohta;

                        c)

                        0,83 eurot päevas lambiõli tonni kohta.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 28. november 2019

                  Komisjoni nimel

                  presidendi eest põllumajanduse ja maaelu arengu

               peadirektoraadi

                  peadirektor

                  Jerzy PLEWA

            (1)  ELT L 346, 20.12.2013, lk 12.

            (2)  ELT L 347, 20.12.2013, lk 671.

            (3)  Komisjoni 8. novembri 2019. aasta rakendusmäärus (EL) 2019/1882 (ELT L 290, 11.11.2019, lk 12).


title: Komisjoni rakendusmäärus (EL) 2020/156, 23. jaanuar 2020, millega registreeritakse Euroopa Parlamendi ja nõukogu määruse (EL) 2019/787 artikli 30 lõike 2 kohaselt piiritusjoogi geograafiline tähis Norsk Akevitt/Norsk Aquavit/Norsk Akvavit/Norwegian Aquavit

text:
                  6.2.2020

                  ET

                  Euroopa Liidu Teataja

                  L 34/13

         KOMISJONI RAKENDUSMÄÄRUS (EL) 2020/156,
         23. jaanuar 2020,
         millega registreeritakse Euroopa Parlamendi ja nõukogu määruse (EL) 2019/787 artikli 30 lõike 2 kohaselt piiritusjoogi geograafiline tähis „Norsk Akevitt“/„Norsk Aquavit“/„Norsk Akvavit“/„Norwegian Aquavit“
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/787, milles käsitletakse piiritusjookide määratlemist, kirjeldamist, esitlemist ja märgistamist, piiritusjookide nimetuste kasutamist muude toiduainete esitlemisel ja märgistamisel, piiritusjookide geograafiliste tähiste kaitset ning põllumajandusliku päritoluga etüülalkoholi ja destillaatide kasutamist alkohoolsetes jookides ning millega tunnistatakse kehtetuks määrus (EÜ) nr 110/2008, (1) eriti selle artikli 30 lõiget 2,
         ning arvestades järgmist:

                     (1)

                     Euroopa Parlamendi ja nõukogu määruse (EÜ) nr 110/2008 (2) artikli 17 lõike 5 kohaselt vaatas komisjon läbi Norra 25. novembril 2016 esitatud taotluse geograafilise tähise „Norsk Akevitt“/„Norsk Aquavit“/„Norsk Akvavit“/„Norwegian Aquavit“ registreerimiseks.

                     (2)

                     Määrus (EL) 2019/787, millega asendatakse määrus (EÜ) nr 110/2008, jõustus 25. mail 2019. Kõnealuse määruse artikli 49 lõike 1 kohaselt tunnistati määruse (EÜ) nr 110/2008 III peatükk, milles käsitletakse geograafilisi tähiseid, alates 8. juunist 2019 kehtetuks.

                     (3)

                     Olles jõudnud järeldusele, et taotlus on kooskõlas määrusega (EÜ) nr 110/2008, avaldas komisjon selle kõnealuse määruse artikli 17 lõike 6 kohaselt Euroopa Liidu Teatajas, (3) lähtuvalt määruse (EL) 2019/787 artikli 50 lõike 4 esimesest lõigust.

                     (4)

                     Komisjonile ei esitatud ühtegi määruse (EL) 2019/787 artikli 27 lõike 1 kohast vastulauset.

                     (5)

                     Tähis „Norsk Akevitt“/„Norsk Aquavit“/„Norsk Akvavit“/„Norwegian Aquavit“ tuleks seega registreerida geograafilise tähisena,

               ON VASTU VÕTNUD KÄESOLEVA MÄÄRUSE:

            Artikkel 1
            Geograafiline tähis „Norsk Akevitt“/„Norsk Aquavit“/„Norsk Akvavit“/„Norwegian Aquavit“ registreeritakse. Vastavalt määruse (EL) 2019/787 artikli 30 lõikele 4 võetakse käesoleva määrusega nimetus „Norsk Akevitt“/„Norsk Aquavit“/„Norsk Akvavit“/„Norwegian Aquavit“ määruse (EL) 2019/787 artiklis 21 osutatud kaitse alla.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. jaanuar 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 130, 17.5.2019, lk 1.

            (2)  Euroopa Parlamendi ja nõukogu 15. jaanuari 2008. aasta määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89 (ELT L 39, 13.2.2008, lk 16).

            (3)  ELT C 239, 16.7.2019, lk 9.